ТР Җир һәм милек мөнәсәбәтләре министрлыгы узган елгы эшчәнлегенә йомгак ясады

[Версия для печати](http://tat.tatar-inform.ru/news/2016/02/02/117882/?print=Y)

2 февраль 2016,12:05

Дәүләт мөлкәте һәм җир аша кергән керем хисабына узган елда ТР бюджеты 917,9 млн сумга тулыландырылган

(Казан, 2 февраль, “Татар-информ”, Гөлнар Гарифуллина). 2015 нче елда дәүләт милкен һәм җир биләмәләрен кулланудан һәм сатудан Татарстан бюджетына кергән керемнәр буенча бюджет биреме 102 процентка үтәлгән. Бу хакта бүген ТР Җир һәм милек мөнәсәбәтләре министрлыгы коллегиясенең йомгаклау  утырышында билгеле булды. Утырышта ТР Премьер-министры Илдар Халиков катнашты.

Төп доклад белән министр Азат Хамаев чыгыш ясады. Аның әйтүенчә, дәүләт мөлкәте һәм җир аша кергән керем хисабына узган елда ТР бюджеты 917,9 млн сумга тулыландырылган (2014 нче елда ул 799,1 млн сум булган). Әлеге керемнәр структурасында даими кереп торганнары күпчелекне тәшкил итә, аларның өлеше 58,7 проценттан гыйбарәт. Бу милекне, җир биләмәләрен арендага алып торудан, ышанычлы идарәдән, дивидендлардан кергән керем һәм дәүләт унитар предприятиеләренең саф табышының өлеше.

Даими керүче керемнәрдә чагыштырмача зур өлеше җир участокларын арендага бирүдән булганына туры килә – 221,4 млн сум, бу маддә буенча бюджет кереме 104,3 процентка үтәлгән. Җир кишәрлекләрен арендага бирүдән кергән керемнең саллы өлешен федераль милектә булган шәһәр округлары чикләрендә урнашкан җир биләмәләренә аренда хакы тәшкил итә, алар белән идарә итү буенча вәкаләтләр Татарстан Республикасына тапшырылган. Керемнең зур өлеше, шулай ук, территорияне комплекслы үзләштерү өчен җир биләмәләрен арендага тапшырудан керә.

Республика һәм муниципаль милекне файдаланудан һәм сатудан ТР консолидацияләнгән бюджеты керемнәре узган елда 15,1 млрд сум тәшкил иткән. Дәүләт мөлкәте һәм җир биләмәләре белән идарәдән кергән табыш 10,1 млрд сум булган һәм, 2014 нче ел белән чагыштырганда, 2 млрд сумга арткан. Муниципаль милек һәм җирләр белән эш итүдән муниципаль берәмлекләр бюджетына кергән акча 5,03 млрд сум булган, бу еллык бюджет биременең 105,4 проценты дәрәҗәсендә. 2014 нче ел белән чагыштырганда, җирле бюджетларның керемнәре 8,4 процентка кимегән.

Алга таба Азат Хамаев мөлкәт һәм җир участокларына аренда хакы буенча ТР муниципаль берәмлекләр бюджетлары алдында бурычларны киметү мәсьәләсенә тукталды.